חיים סלע

חיים סלע (10 בינואר 1940 – 10 ביוני 1982) היה קצין צה"ל בדרגת אלוף-משנה. שירת בחטיבת גולני ושימש כמפקד סיירת אגוז וגדוד 12 (ברק). נהרג במבצע שלום הגליל.

קורות חייו 
סלע נולד ברמת גן כבנם של מלכה ואהרן סלע, שהיה המפכ"ל הרביעי של משטרת ישראל. גדל בטבריה ובחיפה. באוגוסט 1958 התגייס לצה"ל ושובץ בנח"ל. עבר מסלול הכשרה כלוחם, קורס מ"כים חי"ר וקורס קציני חי"ר כחניך מצטיין. בתום הקורס שב לנח"ל והיה למפקד מחלקה. בשנת 1963 שימש כמפקד פלוגה בגדוד 51 של חטיבת גולני. בשנת 1965 מונה למפקד סיירת אגוז, והוביל אותה במלחמת ששת הימים. לאחר מכן שימש כסגן מפקד גדוד 13 (גדעון). במלחמת ההתשה לחם סלע כמפקד גדוד 12 (ברק). לאחר מכן שימש כמדריך בבה"ד 1 וכמדריך בפו"ם. במלחמת יום הכיפורים, לחם כקצין אג"ם באוגדה בחזית הדרום, ובמהלכה נתמנה למפקד כוח חטיבתי שכלל גדוד שריון ושני גדודי חרמ"ש. לאחר מכן השלים הסבה לשריון ומונה למפקד חטיבה 8, חטיבת שריון במילואים.

בשנת 1975 שימש כקצין אג"ם פיקוד הדרום. באותה שנה נהרגה בתו, הדס, בתאונת דרכים. לאחר מכן מונה לנספח צה"ל בתאילנד. בשנת 1979 מונה לסגן מפקד אוגדה. באפריל 1981 השתחרר מצה"ל. לאחר שחרורו עבד בכלל סחר. שישה ימים לאחר תחילת מבצע שלום הגליל סייר סגן הרמטכ"ל האלוף יקותיאל אדם עם סלע, בכפר דוחא, בפאתי העיירה דאמור. בעת הסיור בכפר נפתחה לעברם אש מחבלים, והם פנו למצוא מסתור בבית שטרם טוהר. באותו בית הסתתרה חוליית מחבלים והם ירו בהם למוות. גיורא ענבר, שהיה בקרבת מקום והוביל כוח של יחידת שלדג, הוביל את הלוחמים, ובהם צוות בפיקוד טל ורדי ואת לוחמי חטיבת גולני להסתערות והמחבלים חוסלו. 

סלע היה נשוי ואב לשלושה. הוא היה בעל תואר ראשון בהיסטוריה כללית מטעם אוניברסיטת תל אביב בהצטיינות.

קישורים חיצוניים 
 .

הערות שוליים 

מפקדי חטיבות חיל השריון של צה"ל
חללי צה"ל במבצע שלום הגליל
חיילי צה"ל במלחמת יום הכיפורים
נספחים צבאיים ישראלים בתאילנד
מפקדי סיירת אגוז
מפקדי חטיבה 8
מפקדי גדודים בחטיבת גולני
אלופי-משנה בצה"ל
בוגרי התנועה המאוחדת
בוגרי כפר הנוער כפר גלים
בוגרי אוניברסיטת תל אביב
אישים הקבורים בבית הקברות הצבאי קריית שאול
ישראלים שנולדו ב-1940
ישראלים שנפטרו ב-1982